title: Provedbena uredba komisije (EU) 2020/29 оd 14. siječnja 2020. o neodobrenju tanina iz mladica biljke Vitis vinifera (vinova loza) kao osnovne tvari u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (Tekst značajan za EGP)

text:
                  15.1.2020

                  HR

                  Službeni list Europske unije

                  L 9/1

         PROVEDBENA UREDBA KOMISIJE (EU) 2020/29
         оd 14. siječnja 2020.
         o neodobrenju tanina iz mladica biljke Vitis vinifera (vinova loza) kao osnovne tvari u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 23. stavak 5. u vezi s člankom 13. stavkom 2.,
         budući da:

                     (1)

                     Komisija je 30. lipnja 2017. primila zahtjev od subjekata Biomolécules et Biotechnologies Végétales (BBV) EA2106 i Institut Technique de l’Agriculture Biologique (ITAB) za odobrenje tanina iz mladica biljke Vitis vinifera kao osnovne tvari. Uz navedeni zahtjev priložene su tražene informacije iz članka 23. stavka 3. drugog podstavka Uredbe (EZ) br. 1107/2009.

                     (2)

                     Komisija je od Europske agencije za sigurnost hrane („Agencija”) zatražila znanstvenu pomoć. Agencija je 2. svibnja 2018. Komisiji dostavila tehničko izvješće o taninima iz mladica biljke Vitis vinifera (2). Komisija je 24. lipnja 2019. Stalnom odboru za bilje, životinje, hranu i hranu za životinje dostavila izvješće o pregledu (3) i nacrt ove Uredbe o neodobrenju tanina iz mladica biljke Vitis vinifera te pripremila njihove završne verzije za sastanak tog odbora održan 22. listopada 2019.

                     (3)

                     Dokumentacija koju su dostavili podnositelji zahtjeva ne pokazuje da tvar tanini iz mladica biljke Vitis vinifera ispunjava kriterije za hranu iz članka 2. Uredbe (EZ) br. 178/2002 Europskog parlamenta i Vijeća (4).

                     (4)

                     U tehničkom izvješću Agencije navedene su određene bojazni u pogledu tanina iz mladica biljke Vitis vinifera. Nije bila dostupna toksikološka procjena za uporabu tanina iz mladica biljke Vitis vinifera kao sredstva za zaštitu bilja, osobito u pogledu zaštite djece. To se odnosi na procjenu rizika kod neprehrambene izloženosti, posebno za prisutne osobe i stanovnike. Nadalje, za tu tvar nije bilo dovoljno informacija za provedbu procjene rizika za okoliš.

                     (5)

                     Odgovarajuća ocjenjivanja provedena u skladu s ostalim zakonodavstvom Unije iz članka 23. stavka 2. Uredbe (EZ) br. 1107/2009 nisu bila dostupna.

                     (6)

                     Komisija je pozvala podnositelje zahtjeva da podnesu svoje primjedbe o tehničkom izvješću Agencije i o Komisijinu nacrtu izvješća o pregledu. Podnositelji zahtjeva nisu dostavili primjedbe.

                     (7)

                     Stoga, kako je navedeno u Komisijinu izvješću o pregledu, nije utvrđeno da su zahtjevi iz članka 23. Uredbe (EZ) br. 1107/2009 ispunjeni. Stoga je primjereno ne odobriti tanine iz mladica biljke Vitis vinifera kao osnovnu tvar.

                     (8)

                     Ovom se Uredbom ne dovodi u pitanje ponovno podnošenje zahtjeva za odobrenje tanina iz mladica biljke Vitis vinifera kao osnovne tvari u skladu s člankom 23. stavkom 3. Uredbe (EZ) br. 1107/2009.

                     (9)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Tvar tanini iz mladica biljke Vitis vinifera ne odobrava se kao osnovna tvar.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 309, 24.11.2009., str. 1.

            (2)  EFSA (Europska agencija za sigurnost hrane), 2017. Tehničko izvješće o rezultatima savjetovanja s državama članicama i EFSA-om o zahtjevu za odobrenje tanina iz mladica biljke Vitis vinifera kao osnovne tvari za uporabu u zaštiti bilja kao zaštitno sredstvo i repelent. EFSA, povezana publikacija 2018.:EN-1414, 46 str. doi:
         10.2903/sp.efsa.2018.EN-1414.

            (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

            (4)  Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).


title: Provedbena Uredba Komisije (EU) 2020/37 оd 16. siječnja 2020. o izmjeni Uredbe Vijeća (EZ) br. 1210/2003 o određenim posebnim ograničenjima gospodarskih i financijskih odnosa s Irakom

text:
                  17.1.2020

                  HR

                  Službeni list Europske unije

                  L 13/13

         PROVEDBENA UREDBA KOMISIJE (EU) 2020/37
         оd 16. siječnja 2020.
         o izmjeni Uredbe Vijeća (EZ) br. 1210/2003 o određenim posebnim ograničenjima gospodarskih i financijskih odnosa s Irakom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1210/2003 od 7. srpnja 2003. o određenim posebnim ograničenjima gospodarskih i financijskih odnosa s Irakom i stavljanju izvan snage Uredbe (EZ) br. 2465/96 (1), a posebno njezin članak 11. točku (b),
         budući da:

                     (1)

                     U Prilogu III. Uredbi (EZ) br. 1210/2003 navode se javna tijela, društva i agencije te fizičke i pravne osobe, tijela i subjekti prijašnje iračke vlade na koje se na temelju te uredbe odnosi zamrzavanje sredstava i ekonomskih izvora koji su se 22. svibnja 2003. nalazili izvan Iraka.

                     (2)

                     Odbor za sankcije Vijeća sigurnosti Ujedinjenih naroda odlučio je 2. siječnja 2020. izbrisati 15 unosa s popisa osoba ili subjekata na koje treba primijeniti zamrzavanje sredstava i ekonomskih izvora.

                     (3)

                     Prilog III. Uredbi (EZ) br. 1210/2003 trebalo bi stoga na odgovarajući način izmijeniti,

               DONIJELA JE OVU UREDBU:

            Članak 1.
            Prilog III. Uredbi (EZ) br. 1210/2003 mijenja se kako je utvrđeno u Prilogu ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 16. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 169, 8.7.2003., str. 6.

            PRILOG
            U Prilogu III. Uredbi (EZ) br. 1210/2003 brišu se sljedeći unosi:

                           „21.

                           BAGHDAD MUNICIPALITY. Adresa: Khulafa Street, Khulafa Square, Baghdad, Iraq.”

                           „24.

                           CHEMICAL, PETROCHEMICAL, MECHANICAL AND METALURICAL TRAINING CENTRE. Adresa: P.O. Box 274, Ashar, Basrah, Iraq.”

                           „31.

                           DIRECTORATE-GENERAL OF MINOR PROJECTS AND RURAL ELECTRIFICATION. Adresa: P.O. Box 788, Al-Karradah Al-Sharkiya, Arasat Al-Hindiya no. 81, Building No 137/327, Baghdad, Iraq.”

                           „32.

                           DIRECTORATE OF TRAINING CENTRE FOR IRON AND STEEL. Adresa: P.O. Box 421, Basrah Khor Al-Zubair, Basrah, Iraq.”

                           „77.

                           MECHANICAL TRAINING CENTRE/NASSIRIYA. Adresa: P.O. Box 65, Nassiriyah, Nassiriyah, Iraq.”

                           „144.

                           STATE ENTERPRISE FOR MECHANICAL INDUSTRIES. Adrese: (a) P.O. Box 5763, Iskandariya, Iraq; (b) P.O. Box 367, Iskandariyah-Babylon Governate, Iraq.”

                           „146.

                           STATE ENTERPRISE FOR PHOSPHATES. Adrese: (a) P.O. Box 5954, East Gate, Sadoon St., Baghdad, Iraq; (b) P.O. Box 5954, South Gate, Al-Kaim, Anbar, Baghdad, Iraq. ”

                           „156.

                           STATE ESTABLISHMENT FOR AGRICULTURAL MARKETING. Adresa: Eastern Karrda, Baghdad, Iraq.”

                           „172.

                           STATE ORGANISATION FOR AGRICULTURAL MARKETING. Adresa: Karkh, Nisoor Square, Baghdad, Iraq.”

                           „173.

                           STATE ORGANISATION FOR AGRICULTURAL MECHANISATION AND AGRICULTURAL SUPPLIES (alias (a) STATE ORGANISATION FOR AGRICULTURAL MECHANISATION, (b) STATE ESTABLISHMENT FOR AGRICULTURAL MECHANISATION, (c) CENTRE FOR AGRICULTURAL MECHANISATION, (d) STATE ESTABLISHMENT FOR AGRICULTURAL SUPPLIES). Adrese: (a) P.O. Box 26028, Waziriya, opp Al Bakr University, Baghdad, Iraq; (b) P.O. Box 96101, Abu Nuvas St., Baghdad, Iraq; (c) P.O. Box 26061, Al Wazeria, Baghdad, Iraq; Swaira-Hafria, Wasst Muhafadha, Iraq; (d) P.O. Box 1045, Waziriyah, Baghdad, Iraq.”

                           „178.

                           STATE ORGANISATION FOR ELECTRICITY (alias (a) STATE ORGANISATION OF ELECTRICITY, SOUTHERN ELECTRICAL REGION; (b) STATE ORGANISATION OF ELECTRICITY / DEPARTMENT OF COMPUTING AND STATISTICS). Adrese: (a) Off Jumhuriya St/Building 166, Nafoora Square, P.O. Box 5796, Baghdad, Iraq; (b) P.O. Box 230, Basrah, Iraq; (c) P.O. Box 14171 Jumhuriya St., Maidan Building No. 9, Baghdad, Iraq.”

                           „181.

                           STATE ORGANISATION FOR FOOD INDUSTRIES. Adresa: P.O. Box 2301, Alwiya, Camp Sarah Khatoon, Baghdad, Iraq.”

                           „190.

                           STATE ORGANISATION OF HOUSING. Adresa: P.O. Box 5824, Jumhuriya Street, Baghdad, Iraq.”

                           „199.

                           STEEL AND TIMBER STATE ENTERPRISE (alias STATE TRADING ENTERPRISE FOR STEEL AND TIMBER). Adresa: Arasat Al Hindya St., Salman Daoud Al Haydar Building, P.O. Box 602, Baghdad, Iraq.”

                           „202.

                           VOCATIONAL TRAINING CENTRE FOR ENGINEERING AND METALLIC INDUSTRIES (alias VOCATIONAL TRAINING CENTRE FOR ENGINEERING). Adresa: Iskandariya-Babil, Iraq.”


title: Provedbena uredba Komisije (EU) 2020/38 оd 16. siječnja 2020. kojom se utvrđuju tehnički operativni zahtjevi za evidentiranje, oblikovanje i slanje informacija u skladu s Uredbom (EU) 2017/2403 Europskog parlamenta i Vijeća o održivom upravljanju vanjskim ribarskim flotama

text:
                  17.1.2020

                  HR

                  Službeni list Europske unije

                  L 13/15

         PROVEDBENA UREDBA KOMISIJE (EU) 2020/38
         оd 16. siječnja 2020.
         kojom se utvrđuju tehnički operativni zahtjevi za evidentiranje, oblikovanje i slanje informacija u skladu s Uredbom (EU) 2017/2403 Europskog parlamenta i Vijeća o održivom upravljanju vanjskim ribarskim flotama
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/2403 Europskog parlamenta i Vijeća od 12. prosinca 2017. o održivom upravljanju vanjskim ribarskim flotama i stavljanju izvan snage Uredbe Vijeća (EZ) br. 1006/2008 (1) („Uredba o održivom upravljanju vanjskim ribarskim flotama”), a posebno njezin članak 40. stavak 2.,
         budući da:

                     (1)

                     „Uredbom o održivom upravljanju vanjskim ribarskim flotama” predviđeno je donošenje provedbenih akata kojima se utvrđuju tehnički operativni zahtjevi za evidentiranje, oblikovanje i slanje informacija iz glava II., III. i IV. te uredbe.

                     (2)

                     Člankom 40. Uredbe o održivom upravljanju vanjskim ribarskim flotama utvrđeno je da se razmjena informacija iz glava II., III. i IV. te uredbe obavlja u elektroničkom obliku. Primjereno je utvrditi zahtjeve za elektroničko bilježenje i slanje tih podataka i utvrditi njihov format kao i postupak za promjene tog formata.

                     (3)

                     Provedbenom uredbom Komisije (EU) 2017/218 (2) od država članica zahtijeva se da Komisiji dostavljaju informacije o vlasništvu, o karakteristikama plovila i alata te o aktivnosti ribarskih plovila Unije koja plove pod njihovom zastavom. Informacije dostupne u toj bazi podataka trebale bi se upotrebljavati u razmjenama informacija o odobrenjima za ribolov u skladu s Uredbom o održivom upravljanju vanjskim ribarskim flotama.

                     (4)

                     Informacije uključene u bazu podataka Unije o odobrenjima za ribolov, uspostavljenu u skladu s člankom 39. Uredbe o održivom upravljanju vanjskim ribarskim flotama mogu sadržavati osobne podatke, uključujući identifikacijske oznake plovila te imena i podatke za kontakt vlasnikâ plovilâ. Obrada takvih osobnih podataka neophodna je za učinkovito upravljanje podacima i razmjenu informacija u skladu s Uredbom o održivom upravljanju vanjskim ribarskim flotama. U svakom bi trenutku i na svim razinama trebalo osigurati poštovanje obveza o zaštiti osobnih podataka utvrđenih u uredbama (EU) 2018/1725 (3) i (EU) 2016/679 (4) Europskog parlamenta i Vijeća. Kako bi se osiguralo održivo upravljanje vanjskom ribarskom flotom i ribolovom u vodama EU-a ribarskim plovilima koja plove pod zastavama trećih zemalja, te je podatke potrebno pohranjivati na razdoblje od 10 godina. U određenim slučajevima podatke bi trebalo pohranjivati na razdoblje dulje od 10 godina.

                     (5)

                     Državama članicama trebalo bi dati dovoljno vremena da nacionalne sustave prilagode novim zahtjevima u pogledu podataka utvrđenima u ovoj Uredbi.

                     (6)

                     Mjere predviđene ovom Uredbom u skladu su s mišljenjem Odbora za ribarstvo i akvakulturu,

               DONIJELA JE OVU UREDBU:
         POGLAVLJE I.

            OPĆE ODREDBE

            Članak 1.
            Predmet
            Ovom Uredbom utvrđuju se tehnički operativni zahtjevi za evidentiranje, oblikovanje i slanje informacija iz članka 40. stavka 2. „Uredbe o održivom upravljanju vanjskim ribarskim flotama”.

            Članak 2.
            Definicije

               1.   Za potrebe ove Uredbe primjenjuju se definicije utvrđene u članku 3. Uredbe o održivom upravljanju vanjskim ribarskim flotama.

               2.   Za potrebe ove Uredbe primjenjuju se i sljedeće definicije:

                           (a)

                           „baza podataka o ribarskoj floti Unije” znači registar koji vodi Komisija i koji sadržava informacije o svim ribarskim plovilima Unije u skladu s Provedbenom uredbom (EU) 2017/218 i dopunjen je dodatnim informacijama o plovilima koje su obvezne u zahtjevima za odobrenja za ribolov u skladu s Uredbom o održivom upravljanju vanjskim ribarskim flotama.

                           (b)

                           „baza podataka Unije o odobrenjima za ribolov” znači baza podataka uspostavljena u skladu s člankom 39. Uredbe o održivom upravljanju vanjskim ribarskim flotama kako bi se osigurala razmjena informacija iz glava II. i III. te uredbe.

         POGLAVLJE II.

            INFORMACIJE U BAZI PODATAKA UNIJE O ODOBRENJIMA ZA RIBOLOV

            Članak 3.
            Zahtjevi za odobrenje

               1.   Pri podnošenju zahtjevâ za odobrenja za ribolov u skladu s člankom 39. stavkom 3. Uredbe o održivom upravljanju vanjskim ribarskim flotama države članice i treće zemlje podnose jedan zahtjev po plovilu, po sporazumu, po kategoriji ribolova i po razdoblju.

               2.   Informacije o plovilu koje se nalaze u bazi podataka o ribarskoj floti Unije upotrebljavaju se i u bazi podataka Unije o odobrenjima za ribolov kako bi se osigurala razmjena podataka o odobrenjima za ribolov u skladu s Uredbom o održivom upravljanju vanjskim ribarskim flotama.

            Članak 4.
            Format informacija koje se razmjenjuju

               1.   Format informacija koje se razmjenjuju između država članica, trećih zemalja i Komisije u skladu s člancima 11., 18., 22. i 25. Uredbe o održivom upravljanju vanjskim ribarskim flotama jest definicija sheme XML (engl. „XML Schema Definition”, XSD) u domeni „Fishing License Authorization & Permit” (FLAP) na temelju standarda P1000-9 u okviru jezika Ujedinjenih naroda za univerzalnu razmjenu podataka u ribarstvu (engl. „United Nations Fisheries Language for Universal Exchange”, UN/FLUX).

               2.   Polja s podacima, ključne komponente i ispravno formatirane poruke u formatu XML (engl. „Extensible Markup Language”) moraju biti u skladu s definicijom sheme XML na temelju standardizacijskih knjižnica UN/FLUX.

               3.   Upotrebljavaju se XSD i oznake dostupne na stranici registra matičnih podataka na internetskim stranicama Europske komisije za ribarstvo.

               4.   Kako bi osigurale razmjenu ispravnih poruka i primjenu ispravnih postupaka za bazu podataka Unije o odobrenjima za ribolov, države članice upotrebljavaju provedbeni dokument FLAP (engl. „Fishing License Authorization & Permit”) dostupan na internetskim stranicama Europske komisije za ribarstvo.

            Članak 5.
            Slanje poruka

               1.   Slanje poruka u potpunosti je automatizirano i neposredno te se upotrebljava prijenosni sloj za razmjenu podataka u ribarstvu koji je Komisija stavila na raspolaganje.

               2.   Pošiljatelj je odgovoran za slanje poruka u skladu s pravilima za potvrđivanje i provjeru utvrđenima u provedbenom dokumentu FLAP.

               3.   Primatelj poruke dužan je odgovoriti slanjem poruke kojom informira pošiljatelja o primitku i o rezultatima potvrđivanja i provjere poruke.

            Članak 6.
            Izmjene XML formatâ i provedbenih dokumenata

               1.   O izmjenama formata XML u domeni FLAP u okviru jezika UN/FLUX i provedbenog dokumenta FLAP odlučuju službe Komisije u dogovoru s državama članicama.

               2.   Izmjene iz stavka 1. stupaju na snagu ne manje od šest mjeseci i ne više od 18 mjeseci od njihova donošenja. Vrijeme stupanja na snagu utvrđuju službe Komisije u dogovoru s državama članicama.

            Članak 7.
            Osobni podaci
            Osobni podaci sadržani u bazi podataka Unije o odobrenjima za ribolov ne smiju se čuvati dulje od 10 godina, osim ako su ti osobni podaci potrebni za daljnje postupanje u pogledu prekršaja, inspekcijskog pregleda ili sudskog ili upravnog postupka. U tom se slučaju osobni podaci mogu čuvati 20 godina. Ako se osobni podaci čuvaju dulje, moraju biti anonimizirani.

         POGLAVLJE III.

            ZAVRŠNE ODREDBE

            Članak 8.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 1. prosinca 2020.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 16. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 347, 28.12.2017., str. 81.

            (2)  Provedbena Uredba Komisije (EU) 2017/218 оd 6. veljače 2017. o registru ribarske flote Unije (SL L 34, 9.2.2017., str. 9.)

            (3)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

            (4)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).